RO
9.6.2023
Jurnalul Oficial al Uniunii Europene
L 149/67
Articolul 9 Măsuri de eradicare În zonele infestate, autoritățile competente iau toate măsurile următoare pentru a eradica organismul dăunător specificat: (a) tratamente adecvate împotriva organismului dăunător specificat, în toate stadiile dezvoltării sale, pentru care se ține seama de natura migratoare a organismelor dăunătoare adulte, de distribuția plantelor-gazdă și de obiceiurile de hrănire ale larvelor organismelor dăunătoare; (b) interdicția de transportare în afara zonei infestate a stratului superior al solului și a substraturilor de cultură utilizate, cu excepția cazului în care una dintre următoarele condiții este îndeplinită de operatorii profesioniști în cauză, sub supravegherea autorităților competente: (i) solul sau substratul de cultură a făcut obiectul unor măsuri corespunzătoare de eliminare a organismului dăunător specificat și a fost transportat în vehicule închise care să asigure că organismul dăunător nu se poate răspândi; (ii) solul sau substratul de cultură este transportat în vehicule închise care să asigure că organismul dăunător specificat nu se poate răspândi și este îngropat adânc într-un depozit de deșeuri.
Articolul 10 Introducerea în Uniune a plantelor specificate (1) Plantele specificate, altele decât plantele de Chrysanthemum L., Dianthus L. și Pelargonium l’Hérit. ex Ait., pot fi introduse în Uniune doar dacă respectă una dintre următoarele cerințe: (a) provin dintr-o țară în care nu este constatată prezența organismului dăunător; (b) provin dintr-o zonă indemnă de organismul dăunător specificat, astfel cum a fost stabilită de organizația națională de protecție a plantelor (NPPO) în cauză, în conformitate cu măsura nr.
4 din standardul internațional pentru măsuri fitosanitare; denumirea zonei respective trebuie menționată în certificatul fitosanitar la rubrica „loc de origine”; (c) înaintea exportului, plantele respective au făcut obiectul unei inspecții oficiale și au fost găsite indemne de organismul dăunător specificat și provin dintr-o unitate de producție care îndeplinește următoarele condiții: (i)
este înregistrată și supravegheată de NPPO în țara de origine;
(ii) în unitate s-au desfășurat inspecții oficiale pe durata ultimelor trei luni dinaintea exportului și nu a fost detectată prezența organismului dăunător specificat pe plantele specificate; (iii) unitatea este izolată fizic împotriva introducerii organismului dăunător specificat; (iv) s-a asigurat disponibilitatea informațiilor care asigură trasabilitatea plantelor specificate până la unitatea de producție pe timpul transportării lor înainte de export; (d) înaintea exportului, plantele respective au făcut obiectul unei inspecții oficiale și au fost găsite indemne de organismul dăunător specificat și provin dintr-o unitate de producție care îndeplinește următoarele condiții: (i)
este înregistrată și supravegheată de NPPO în țara de origine;
(ii) în unitate s-au desfășurat inspecții oficiale pe durata celor trei luni dinaintea exportului și nu a fost detectată prezența organismului dăunător specificat pe plantele specificate; (iii) plantelor specificate li s-a aplicat un tratament eficace prin care să se asigure că sunt indemne de organismul dăunător specificat; (iv) s-a asigurat disponibilitatea informațiilor care asigură trasabilitatea plantelor specificate până la unitatea de producție pe timpul transportării lor înainte de export; (e) plantelor li s-a aplicat un tratament eficace după recoltare prin care să se asigure că sunt indemne de organismul dăunător specificat, iar respectivul tratament este indicat pe certificatul fitosanitar.